În contextul crizei balcanice din 1912, în luna noiembrie 1912 Austro-Ungaria a înarmat vasele cu aburi Wawel (cu 4 tunuri Hotchiss de calibrul 37 mm și 2 mitraliere de calibrul 8 mm), Melsztyn și Koperinik (cu 2 tunuri de calibrul 37 mm și 2 mitraliere de calibrul 8 mm) și Dunajec alături de Tyniec (cu câte o pereche de mitraliere). Acestea au fost de asemenea dotate cu blindaje de 8 mm în jurul sălilor mașinilor, precum și blindaje de 5 mm care să protejeze suprastructurile și puntea. Câte două mitraliere montate pe trepiede și protecții executate cu până la 30 de saci de nisip, au intrat în dotarea altor vase cu aburi.